b"\n_START_ARTICLE_\nRo-ro\n_START_PARAGRAPH_\nro-ro, arba RO-RO (angl. Roll-on/roll-off, nuo roll, 'ried\xc4\x97ti, ridenti') \xe2\x80\x93 ratuotas transporto priemones perve\xc5\xbean\xc4\x8dio laivo tipas; taip pat \xc5\xa1ia s\xc4\x85voka apibr\xc4\x97\xc5\xbeiamos transporto priemon\xc4\x97s, kroviniai, terminalai, krantin\xc4\x97s.\n_START_SECTION_\nLaivai\n_START_PARAGRAPH_\nRo-Ro laivas \xe2\x80\x93 tai laivas, skirtas riedamiesiems arba ridenamiems kroviniams gabenti. Toks laivas gali b\xc5\xabti pakraunamas ir/ar i\xc5\xa1kraunamas, kai pro pakelt\xc4\x85 laivo priek\xc4\xaf ar gal\xc4\x85 kroviniai \xc4\xafve\xc5\xbeami ir/ar i\xc5\xa1ve\xc5\xbeami ratuotomis transporto priemon\xc4\x97mis. Ro-Ro keleivinis laivas \xe2\x80\x93 horizontalaus krovimo laivas, pritaikytas keleiviams ir kroviniams gabenti. Ro-Ro krovininis laivas \xe2\x80\x93 horizontalaus krovimo laivas, skirtas tik kroviniams gabenti. \xc5\xa0io tipo laivai skiriasi pagal pastatym\xc4\x85 ir \xc4\xafrang\xc4\x85 nuo universali\xc5\xb3 sausakr\xc5\xabvi\xc5\xb3 laiv\xc5\xb3. Pagrindinis skirtumas \xe2\x80\x93 pakrovimo ir i\xc5\xa1krovimo darbai vykdomi ne vertikaliai (per liukus), o horizontaliai (per vartus). \xc5\xa0ie laivai dar skiriasi padidintu talpumu d\xc4\x97l perve\xc5\xbeam\xc5\xb3 krovini\xc5\xb3 specifikos. Laivas gali b\xc5\xabti apr\xc5\xabpintas ne tik laivagalio, bet ir laivapriekio, \xc5\xa1onine aparel\xc4\x97mis, kad laivas gal\xc4\x97t\xc5\xb3 prisi\xc5\xa1vartuoti ne viena pozicija prie krantin\xc4\x97s. Aparel\xc4\x97s tur\xc4\x97t\xc5\xb3 saugiai susisiekti su krantine, tada laivas dirba efektyviai._NEWLINE_Ro-Ro laivuose transportuojami Ro-Ro kroviniai: krovininiai automobiliai, vilkikai su puspriekab\xc4\x97mis ir priekabomis, lengvieji automobiliai, traukini\xc5\xb3 vagonai, kitos transporto priemones ant rat\xc5\xb3. Transporto priemon\xc4\x97s gali \xc4\xafva\xc5\xbeiuoti savo eiga arba b\xc5\xabti u\xc5\xbevilktos ant laivo specializuotais vilkikais. Ro-Ro krovinius apdoroti uostuose yra papras\xc4\x8diau: reikalinga minimali laiv\xc5\xb3 \xc4\xafranga. Kroviniai \xc4\x8dia paprastai matuojami ne pagal tona\xc5\xbe\xc4\x85, o LIM (lanes in metres) metra\xc5\xbeu.\n_START_SECTION_\nTerminalai\n_START_PARAGRAPH_\nRo-Ro terminaluose transporto priemon\xc4\x97s \xc4\xaf laiv\xc4\x85 \xc4\xafva\xc5\xbeiuoja savo eiga. \xc4\x8cia perkraunami automobiliai, \xc4\xafvair\xc5\xabs konteineriai, priekabos, cisternos, generaliniai kroviniai, \xc4\xafvairi specializuota \xc4\xafranga. Ro-Ro terminaluose yra patogus krovini\xc5\xb3 \xc4\xafve\xc5\xbeimo b\xc5\xabdas, pigesn\xc4\x97 terminalo \xc4\xafranga (lyginant su konteineri\xc5\xb3 terminalais, kur naudojama brangi perkrovimo \xc4\xafranga - galingi kranai, kita technika krovini\xc5\xb3 apdorojimui)._NEWLINE_Ro-Ro terminal\xc4\x85 teori\xc5\xa1kai galima \xc4\xafrengti prie bet kurios krantin\xc4\x97s, ta\xc4\x8diau jiems reikalingos didel\xc4\x97s teritorijos. Be \xc5\xbeem\xc4\x97s sklypo, daug kainuoja ir specializuot\xc5\xb3 krantini\xc5\xb3 bei kranto ir laivo jungiam\xc5\xb3j\xc5\xb3 konstrukcij\xc5\xb3 \xc4\xafrengimas. Krovos operacijoms atlikti krantin\xc4\x97je \xc4\xafrengiamos specialios reguliuojamos rampos, kuri\xc5\xb3 auk\xc5\xa1tis kinta pagal aptarnaujamo laivo tip\xc4\x85, vandens lyg\xc4\xaf darb\xc5\xb3 metu. Jos s\xc4\x85veikauja su laivo rampomis, veikian\xc4\x8diomis pana\xc5\xa1iu principu \xc4\xaf pakeliamojo tilto. Sud\xc4\x97tingesni \xc4\xafrengimai naudojami aptarnaujant traukini\xc5\xb3 keltus, kuomet reikia laivui u\xc5\xbeimti ne tik jam skirt\xc4\x85 pozicij\xc4\x85, bet dar b\xc5\xabtina j\xc4\xaf centruoti gele\xc5\xbeinkelio b\xc4\x97gi\xc5\xb3 at\xc5\xbevilgiu, naudojat kranto hidraulines sistemas."